钦定古今图书集成/明伦汇编/官常典/第766卷 > 张俭
## 钦定古今图书集成/明伦汇编/官常典/第766卷 > 张俭

按《后汉书》本传，“俭字元节，山阳高平人，赵王张耳之
后也。父成，江夏太守。俭初举茂才，以刺史非其人，谢
病不起。延熹八年，太守翟超请为东部督邮。时中常
侍侯览家在防东，残暴百姓，所为不轨。俭举劾览及
其母罪恶，请诛之。览遏绝章表，并不得通，由是结仇。
览等乡人朱并，素性佞邪，为俭所弃，并怀怨恚，遂上”
书告俭与同郡二十四人为党，于是刊章讨捕。俭得
亡命，困迫遁走，望门投止，莫不重其名行，破家相容。
复流转东莱，止李笃家。外黄令毛钦操兵到门，笃引
钦谓曰：“张俭知名天下，而亡非其罪，纵俭可得，宁忍
执之乎！”钦因起抚笃曰：“蘧伯玉耻独为君子，足下如
何自专仁义？”笃曰：“笃虽好义，明廷今日载其半矣。”钦
叹息而去。笃因缘送俭出塞，以故得免。其所经历，伏
重诛者以十数，宗亲并殄灭，郡县为之残破。中平元
年，党事解，乃还乡里。大将军、三公并辟，又举敦朴，公
车特征，起家拜少府，皆不就。献帝初，百姓饥荒，而俭
资计差温，乃倾竭财产，与邑里共之，赖其存者以百
数。建安初，征为卫尉，不得已而起。俭见曹氏世德已
萌，乃阖门悬车，不豫政事。岁馀，卒于许下，年八十四。